*Tárgy: Német nemzetiségi regisztráció – gyermekeink érdekében!*

**Kedves Szülők, Nagyszülők!**

A Magyarországi Németek Országos Önkormányzata (MNOÖ) oktatási stratégiájának kiemelt fontosságú eleme, hogy lehetőleg minél több óvoda, iskola kerüljön a nemzetiségi önkormányzatok fenntartásába. Az MNOÖ így látja leginkább biztosíthatónak a német nemzetiségi oktatás színvonalának megőrzését és folyamatos emelését.

A nemzetiségi önkormányzati fenntartású intézmények – így a mieink is – az államiakénál jobb finanszírozásban részesülnek és 2017-re sikerült azt is elérni, hogy a normatív támogatásokon túl az ilyen óvodák, iskolák, illetve a fenntartó nemzetiségi önkormányzatok összesen 150 millió forint kiegészítő támogatást kaptak. Intézményünk fenntartója az elmúlt évben ebből az összegből 1 300 000 Ft, az iskola 2 264 400 Ft, az óvoda 1 117 000 Ft támogatásban részesült. Ebből tudtuk megvalósítani az informatika terem számítógép-parkjának bővítését, egy tanterem interaktív táblával való felszerelését, az óvodai csoportszobák bútorainak megújítását (könyvespocok, játéktárolók, székek, öltözőbútorok, szekrények).

A 2018. évi kiegészítő nemzetiségi támogatás keretösszege több mint a duplájára, 340 millió forintra emelkedett, ebből a fenntartó 1 400 000 Ft-ot, az iskola 8 000 000 Ft – ot, az óvoda 2 000 000 Ft-ot nyert, mely összegből az udvar, a kosárpálya teljes felújítását, óvodai udvari játékok beszerzését tervezzük.

**A kiegészítő források megszerzését elsősorban Ritter Imre német parlamenti szószóló munkájának köszönhetjük. A megkezdett út folytatásához és a minőségi továbblépéshez azonban erősebb érdekérvényesítési képességre van szükség!**

**Az MNOÖ Közgyűlése 2017 októberében ezért úgy döntött, hogy nemzetiségi listát állít a 2018. évi országgyűlési választásokra és teljes jogú, pártoktól független, csak a német nemzetiségi közösségnek elkötelezett országgyűlési képviselőt akar a Parlamentbe juttatni. A német listát a 2014 óta eredményes szószólói munkát végző Ritter Imre vezeti, így az elkövetkező ciklusban is ő képviseli majd a magyarországi németséget az Országgyűlésben.**

**Ahhoz, hogy ezt teljes jogú országgyűlési képviselőként tehesse, az kell, hogy 2018. március 23-ig mintegy 40.000 választópolgár regisztráljon a német nemzetiségi névjegyzékbe az országgyűlési választásra kiterjedően, 2018. április 8-án pedig az MNOÖ listájára szavazzon.**

Szülői, nagyszülői felelősségünk, hogy gyermekeink, unokáink a lehető legjobb körülmények között tölthessék el óvodai, iskolai éveiket, hogy minőségi nevelésben, oktatásban részesüljenek, az őket tanító, nevelő pedagógusok munkáját pedig elismerjék. Ezért arra kérünk minden szülőt, nagyszülőt, hozzátartozót, barátot, hogy támogassa a magyarországi német közösség törekvését:
**Iratkozzon fel a német nemzetiségi névjegyzékre az országgyűlési képviselők választásra kiterjedő hatállyal és április 8-án szavazzon az MNOÖ listájára!**

Regisztrálni a helyi önkormányzati hivatalban, vagy legegyszerűbben elektronikus úton lehet. Esetleges kérdéseikkel Frőhlich Henriknéhez (tel.: 70-4593085 e-mail: fmari61@gmail.com) fordulhatnak.

Az érintett választópolgár a lakóhelye szerinti választási irodától (önkormányzati hivatal) fogja megkapni a határozatot a német névjegyzékbe vételéről.

Segítségüket előre is megköszönve, üdvözlettel:

 Frőhlich Henrikné

 elnök

 Harta Nagyközség Német
Nemzetiségi Önkormányzata